5.2.2009 9.19
Hienoa, Juha-Heikki Tihinen, kiitos! Ymmärsit tarkoitukseni aivan oikein, mistä takeeksi oheistan Jukka Yli-Lassilalle lähettämäni avoimen kirjeen. Tule sinäkin käymään!
Avoin kirje Jukka Yli-Lassilalle
Kiitos kritiikistä 28.1.09. Kirjoitit näyttelystäni otsikolla «Hartmanin näyttely kärsii ripustuksesta». Taiteilijan kommentit kriitikolle ovat harvinaisia, mutta vastaan, koska suurta riskiä en ota – olin suunnitellut näyttelyn viimeiseksi, jonka itse järjestän. Kirjoitan, koska arvostelusi taustalla lienee pieni tietokatkos tai väärinkäsitys.
Kyseenalaistat ammattitaitoni näyttelyn rakentajana. Olen aikanaan saanut oppini ripustamisesta Wirkkalalta ja Sarpanevalta ja rakentanut yli viisikymmentä omaa näyttelyä. Esimerkiksi A. I. Routio kirjoitti Uudessa Suomessa 1.9.90 otsikolla «Kun näyttely viritetään, se soi»: Kuten yksittäinen teos, myös kokonainen kuvataidenäyttely on osattava virittää, jotta se toimisi toivotulla tavalla. Läheskään kaikki kuvantekijät eivät ole tässä mestareita, mutta jotkut ovat, ehkä etevimpänä suomalaisista Mauno Hartman. Ja Routio jatkaa ripustuksesta pitkään mainiten myös oksatyöt, maalaukset ja kollaasit näyttelyn rakentumisen osina. Voin halutessasi poimia ripustusta kiittäviä leikkeitä enemmänkin.
Olet sikäli oikeassa, että tällä kertaa tein toisin. Miksi? Löysit syyn vain ammattitaidon puutteesta. Ripustuksella voi kuitenkin viestittää muutakin kuin kuinka nykytaide saa merkityksensä myös sen instituution osana, missä sitä esitellään (lainaus arvostelustasi). Tällä kertaa halusin tuoda näyttelyyn työhuoneeni, molemmat työtilani, Nauvon ja Hollolan, kaikki materiaalini, erityisesti 2000-luvun työt, kaiken sen runsauden, jonka keskellä elän ja jatkuvasti työskentelen – yhä vielä, kohta kahdeksankymppisenä. Halusin osoittaa, että vielä virtaa. Näyttelyn otsikointi «Tutkimuksia tehtiin» viittasi tähän kaikkeen. Tätä puolta et huomannut.
Emme ole koskaan tavanneet. Tule käymään!
7.2.2009 13.30
Kmu Lahest
Hartmanin kirjoittama vastine kritiikkiin on avaus kaksisuuntaiseen keskusteluun kuvataiteessa.
Sen sijaan että taiteilija laatisi kaiken tyhjentävän lehdistötiedotteen, näkisin mieluummin tämän kaltaisen keskustelun.